**Battle Creek** on kaupunki Yhdysvaltain Michiganin osavaltiossa. Battle Creek on koko Calhounin piirikunnan käsittävän 137 985 asukkaan Battle Creekin metropolialueen keskus. Kaupungin väkiluku on 53 364 (2000).

Muroyhtiöiden Kellogg Company ja Post pääkonttorit ovat kummatkin Battle Creekissä, ja kaupungin lempinimi onkin "murokaupunki" (engl. *The Cereal City*). "Murokaupunkijuhlat" (engl. *The Cereal City Festival*), joissa sanotaan olevan maailman pisin aamiaispöytä, järjestetään kaupungissa joka kesäkuussa. Adventtikirkko perustettiin Battle Creekissä vuonna 1863. Tummaihoisten oikeuksien ajajien pioneeri Sojourner Truth asui ja on haudattu kaupunkiin.

Battle Creek asutettiin vuonna 1831 ja nimettiin vuonna 1833 kahden intiaanin ja kahden tutkimusryhmän jäsenen välillä jokirannalla käydyn taistelun mukaan. Vapaasti suomentaen Battle Creekin nimi tarkoittaa "taistelupuroa".

Battle Creek sijaitsee Michiganin eteläisen puolen keskiosassa sijaitsevassa Calhounin piirikunnan luoteisosassa. Kaupunki on Battle Creek -joen ja Kalamazoojoen liitoskohdassa.  Kaupunki sijaitsee on 37 kilometriä itään Kalamazoon kaupungista ja 79 kilometriä lounaaseen Lansingistä, Michiganin pääkaupungista.

Kaupunkilaisten ikien mediaani on 34,7 vuotta. Asukkaista 74,7 prosenttia on valkoihoisia, 17,8 prosenttia tummaihoisia ja 1,9 prosenttia aasialaisia. Yhdessä kotitaloudessa asuu keskimäärin 2,43 ihmistä ja perheen keskimääräinen koko on 3,04 henkilöä. Kaupungin kotitalouksista 34,2 prosenttia asuu vuokralla ja 65,8 prosenttia asuu omistusasunnossa. Asukkaista 6,3 prosenttia puhuu äidinkielenään jotakin muuta kieltä kuin englantia ja 14,4 prosenttia elää köyhyysrajan alapuolella. 

Kaupunki on muun Michiganin osavaltion tavoin Yhdysvaltojen itäisellä aikavyöhykkeellä eli kello on Battle Creekissä viisi tuntia vähemmän kuin Greenwichissä. Kaupunki on −5 tuntia UTC-aikaan verrattuna ja kesäaikana −4 tuntia.

Lähteet
-------

* Encyclopædia Britannica, Inc.: *The New Encyclopædia Britannica. Micropædia*. 15. painos. Nide 1. Sivu 964, 1992. ISBN 0-85229-553-7.
* Raija Hurme, Maritta Pesonen ja Olli Syväoja: *Englanti–suomi suursanakirja. English–Finnish General Dictionary*. WSOY ja Valitut Palat, 1995. ISBN 951-584-128-3.
* Yhdysvaltain väestönlaskentavirasto Yhdysvaltain kauppaministeriö.  Arkistoitu 19.1.2012. Viitattu 28. joulukuuta 2006.  (englanniksi)
* Kellogg Company Virallinen sivusto. Viitattu 28. joulukuuta 2006.  (englanniksi)
* Battle Creekin kaupunki Virallinen sivusto. Viitattu 28. joulukuuta 2006.  (englanniksi)
* Suomen Adventtikirkko Virallinen sivusto. Viitattu 28. joulukuuta 2006.
* Timetemperature.com Www.Timetemperature.com, Inc. Viitattu 28. joulukuuta 2006.  (englanniksi)

### Viitteet

1. ↑  Yhdysvaltain väestönlaskentavirasto: Calhoun[vanhentunut linkki]
2. 1 2  Yhdysvaltain väestönlaskentavirasto: Battle Creek
3. ↑  Kellogg: Our Company (Arkistoitu – Internet Archive)
4. ↑  Battle Creek City Hall: Community: History (Arkistoitu – Internet Archive)
5. 1 2 3 4 5 6 7  *Encyclopædia Britannica*.
6. ↑  Suomen adventtikirkko: Historia: Kansainvälisen adventtikirkon historia (Arkistoitu – Internet Archive)
7. ↑  *Englanti–suomi suursanakirja. English–Finnish General Dictionary*.
8. ↑  Timetemperature.com: Battle Creek

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Battle Creek**.
* Battle Creekin kaupungin virallinen sivusto (englanniksi)